Viðgengst einelti eða kynbundið ofbeldi á þínum vinnustað ? Hjördís Sigursteinsdóttir , aðjúnkt við Háskólann á Akureyri var með áhugavert erindi í málstofu Viðskiptafræðideildar sl. föstudag þar sem hún fjallaði um einelti og kynbundið ofbeldi á vinnustað . Hjördís kynnti niðurstöður rannsókna á þessu sviði og sagði mikilvægt að auka umræðu um vinnutengt ofbeldi . Bæta þurfi þekkingu starfsfólks og stjórnenda á einelti og kynbundnu ofbeldi og þær alvarlegu afleiðingar sem slík hegðun hefur á heilsu og líðan starfsfólks . Hjördís er að ljúka doktorsverkefni sínu í félagsfræði við Háskóla Íslands þar sem hún hefur rannsakað líðan og starfstengd viðhorf starfsfólks sveitarfélaga í kjölfar efnahagsþrenginga . Niðurstöður hennar sýna að heilsu starfsfólksins hefur hrakað frá hruni m.a. vegna óvissu og aukins álags í starfi . Í framhaldinu fékk vinnuumhverfisnefnd Kennarasambands Íslands Hjördísi til að kanna líðan félagsmanna sinna í vinnunni ? Spurt var út í einelti , kynferðislega áreitni og kynbundna áreitni . Samkvæmt niðurstöðunum hafa rúmlega 10% félagsmanna orðið fyrir einelti á vinnustað á síðustu tveimur árum , tæp 2% hafa orðið fyrir kynferðislegri áreitni og rúm 3% fyrir kynbundinni áreitni .